Facebook: Brugerne har selv accepteret

At den negative omtale påvirker Facebook, er tydeligt. Firmaet har således svaret i et blog-indlæg, hvor de lægger skylden tilbage på brugeren.

- Du har måske læst, at Facebook har logget folks telefonopkald og sms’er uden deres tilladelse. Dette er ikke korrekt, skriver Facebook, inden de giver sig i kast med en forklaring.

Læs også : Facebooks sikkerhedschef går af efter strid om misinformation

- Logning af opkalds- og beskedhistorikken er en opt-in feature (noget du aktivt skal sige ja til, red) for folk, der bruger Messenger og Facebook Lite på Android. Det hjælper dig med at finde og forblive forbundet til de mennesker, du holder af, og giver dig en bedre oplevelse på tværs af Facebook, lyder det i Facebooks vanlige marketings-sprog.

Sms + telefonopkald + kontaktinfo = detaljeret log

Sammen med funktionen, som synkroniserer alle kontakter fra adressebogen med Facebook (og som mange brugere har slået til ), betyder det altså, at der bliver genereret en super detaljeret log over Android-brugernes opkalds- og beskedhistorik. Herunder hvem man har kontaktet.

Men det er ifølge Facebook slet ikke noget problem.

- Dine oplysninger er sikkert gemt, og vi sælger ikke denne information til tredjepart, lyder det ganske tonedøvt fra Facebook i lyset af den verserende sag om Cambridge Analytica.

Læs også : Eksperter: Facebooks charmeoffensiv er ren forretning

Som en trøst minder Facebook om, at de ikke indsamler indholdet af beskederne eller telefonsamtalerne, men kun oplysninger om, hvornår de har fundet sted - og med telefonopkald også hvor længe, de har varet.

Import af kontakter er en del af problemet

Selvom Facebook påstår, at brugerne selv har givet tilladelsen, så er det altså ikke noget brugerne erindrer, de har gjort.

Ifølge mediet ArsTechnica kan det blandt andet skyldes, at den oprindelige tilladelse på Android-telefoner er givet af brugeren i forbindelse med den førnævnte import af kontakter fra adressebogen.

Tidligere var det nemlig en del af pakken, som brugere blev nødt til at acceptere, hvis de ville importere deres kontakter.

I slutningen af 2017 har Google ændret Android, så der specifikt skal spørges om tilladelse til de forskellige typer data-indsamling.

Grunden til, at det kun rammer Androidbrugere - og ikke folk der har en iPhone-, er, at Apple aldrig har tilladt denne form for dataindsamling.

Guide: Sådan slår du synkronisering af kontakter fra

Hvis du er blandt de mange, der har givet Facebook lov til at gå på rov i din adressebog og eventuelt at logge alle dine beskeder og telefonopkald, guider vi her til, hvordan du slår det fra igen:

Messenger: 1 Åbn din Messenger-app. 2 Tryk på dit profilbillede. 3 Tryk på ‘Personer’. 4 Deaktiver ‘synkroniser kontakter’.

I Facebook-appen på Android: 1 Åbn Facebook-appen. 2 Tryk på ikonet med de tre streger. 3 Tryk på Appindstillinger. 4 Tryk på Løbende overførsel af kontakter. 5 Slå indstillingen fra.

• Du kan også trykke på ‘Synkroniser din opkalds- og sms-historik’ for at deaktivere den indstilling, som giver Facebook tilladelse til at indsamle data om dine sms’er og telefonopkald - altså den problematik som er nævnt i artiklen.

I Facebook-appen på iPhone eller iPad: 1 Tryk på ikonet med de tre streger. 2 Tryk på Indstillinger Kontoindstillinger Generelt. 3 Tryk på Overfør kontakter for at slå indstillingen fra.